লোকসভা নিৰ্বাচনৰ প্ৰচাৰৰ বাবে অসমলৈ অহা বিজেপিৰ ষ্টাৰ কেম্পেইনাৰ মোহময়ী অভিনেত্ৰী ৰূপা গাংগুলীয়ে শনিবাৰে অসমৰ দুখনকৈ নিৰ্বাচনী প্ৰচাৰ সভাত অংশগ্ৰহণ কৰে। ৰূপা গাংগুলীয়ে হেলিকপ্টাৰযোগে লামডিঙত উপস্থিত হৈ ১০নং নগাঁও লোক সভা সমষ্টিৰ বিজেপিৰ প্ৰাৰ্থী ৰূপক শৰ্মাৰ হৈ প্ৰচাৰ চলায়।
বাঙালী অধ্যুষিত লামডিঙত হাজাৰ হাজাৰ সমৰ্থকৰ সন্মুখত বিজেপিৰ প্ৰাৰ্থী ৰূপক শৰ্মাক দলে বলে ভোট দান কৰি বিজয়ী কৰিবলৈ গাংগুলীয়ে আহ্বান জনায়।
অসমত বসবাস কৰা বাঙালী লোকসকল পশ্চিম বংগতকৈ বহু সুৰক্ষিত হৈ আছে বুলি মন্তব্য কৰি পশ্চিম বংগৰ মুখ্যমন্ত্ৰী মমতা বেনাৰ্জীক কঠোৰভাৱে সমালোচনা কৰে। মমতাই পশ্চিম বংগতেই নহয়, ভাৰতৰ কোনো ৰাজ্যতে স্থান নাপাব বুলি উল্লেখ কৰি 'দিদি'য়ে মমতা হেৰুৱাইছে বুলি কয়।
ইপিনে, অসমত বসবাস কৰা বাঙালীসকল অসুৰক্ষিত বুলি মমতাই পশ্চিম বংগত অপপ্ৰচাৰ তলোৱাৰ অভিযোগ তুলি ৰূপা গাংগুলীয়ে অসমত বাঙালী লোকসকল বহুত সুৰক্ষিত অৱস্থাত থকা বুলি মন্তব্য কৰে।
তেওঁ কয় যে আকৌ এবাৰ মোদী চৰকাৰ গঠনৰ ক্ষেত্ৰত বাঙালীসকলৰ ভূমিকা আছে। সেইবাবে সকলোকে বিজেপিক ভোট দিবলৈ অভিনেত্ৰীগৰাকীয়ে পুনৰ আহ্বান জনায়।
কেন্দ্ৰত চৰকাৰ আমাৰেই হ'ব বুলি উল্লেখ কৰি জনপ্ৰিয় অভিনেত্ৰীগৰাকীয়ে কয় যে বৰাক উপত্যকা পূৰ্বতকৈ বহু উন্নত হৈছে আৰু বিজেপিৰ প্ৰাৰ্থীক জিকালে আৰু বহু উন্নতি হ'ব। জিলাখনৰ পাঁচ ঠাইত নিৰ্বাচনী প্ৰচাৰ চলাই ৰাজ্যসভাৰ সাংসদগৰাকীয়ে পশ্চিমবংগতো এন আৰ চি ৰূপায়ন কৰা হ'ব বুলি মন্তব্য কৰে।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
